ཁོང་མ་བུ་གསུམ་གྱིས་རྒྱ་གཞུང་ལ་བཏོན་པའི་དགོས་འདུན་དོན་ཚན་ལྔ་ནི།དང་པོ་ཆ་རྐྱེན་གང་ཡང་མེད་པར་༧གོང་ས་མཆོག་ཕྱིར་བོད་ནང་དུ་ཕེབས་སུ་འཇུག་དགོས།གཉིས།ཆ་རྐྱེན་གང་ཡང་མེད་པར་༧པན་ཆེན་ཆུང་སྲིད་རིན་པོ་ཆེས་གཙོས་བོད་ཀྱི་ཆབ་སྲིད་བཙོན་མ་རྣམས་གློད་བཀྲོལ་གཏོང་དགོས།གསུམ།བོད་མིར་རང་གི་སྐད་དང་ཡི་གེ་སྦྱོང་རྒྱུར་རང་དབང་སྤྲོད་དགོས།བཞི།བོད་མིར་རང་ཡུལ་གྱི་ཆོས་གོས་དང་།གོམས་གཤིས་སོགས་རང་དབང་ཆ་ཚང་སྤྲོད་དགོས།ལྔ།ད་ལྟ་བོད་ནང་དུ་སྡུག་སྦྱོང་དང་།མནར་གཅོད་གཏོང་མཁན་རྒྱ་ནག་གི་དམག་མི་ཡོངས་རྫོགས་བོད་ནས་ཕྱིར་འཐེན་བྱེད་དགོས་བཅས་རེད།གླིང་ཚ་ཚེ་བརྟན་རྡོ་རྗེ་ལགས་ནས་བོད་སྐྱོད་ཞི་བའི་གོམ་བགྲོད་ཐེངས་གཉིས་པ་བྱས་ཏེ་ཀ་ལོམ་སྤུག་ནས་གར་ཡོད་ཅི་བྱུང་མེད་པར་གྱུར་ནས་ལོ་ངོ་༥ལྷག་ཕྱིན་པའི་རིང་།ཨ་མ་ལྡོམ་པོ་སྐྱིད་ལགས་ནས་ཉིན་མཚན་དབྱེར་མེད་ཀྱིས་མིག་ཆུ་གཏོང་བཞིན་བུ་གླིང་ཚ་ཚེ་བརྟན་རྡོ་རྗེ་འཆི་གསོན་གང་ཡིན་གྱི་གནས་ཚུལ་ཞིག་གོ་ཐོས་ཡོང་བར་སྒུག་ནས་བསྡད་པ་རེད།